
1. Asjaolud ja menetluse käik
Detailplaneeringu algatamise ettepaneku esitas Fama Invest OÜ ning planeering algatati Narva Linnavolikogu 17.04.2014 otsusega nr 52 “Aleksander Puškini tn 23a maa-ala detailplaneeringu koostamise algatamine ning keskkonnamõju strateegilise hindamise koostamise algatamine“.

Pärast A. Puškini 23a maa-ala detailplaneeringu eskiisi ja KSH programmi eelnõu avalikku arutelu 06.11.2014 suurendati esialgset planeeringuala ning kaasati planeeringusse Tallinna mnt 9 krunt eesmärgiga luua seal puhkekoht koos mänguväljaku ja istekohtadega (elemendid vastavalt erinevatele vanusegruppidele täpsustatakse väljaku projekteerimisel), säilitades seejuures maksimaalselt krundil paiknevat kõrghaljastust.

Planeering on kooskõlastatud lähteseisukohtades loetletud asutuste ja isikutega. 26.11.2015 kooskõlastas Narva Linnavalitsuse Arhitektuuri- ja Linnaplaneerimise Amet TÜ Merelähedane poolt koostatud Aleksander Puškini tn 23a maa-ala detailplaneeringu, töö nr 14052014.

Narva Linnavolikogu 25.02.2016 otsusega nr 44 „Aleksander Puškini tn 23a maa-ala detailplaneeringu vastuvõtmine ning detailplaneeringu ja keskkonnamõju strateegilise hindamise aruande eelnõu avaliku väljapaneku korraldamine„ võeti detailplaneering ja KSH aruande eelnõu vastu ning suunati avalikule väljapanekule. Avalikul väljapanekul 28.03. – 29.04.2016 ei esitatud planeeringule ühtegi kirjalikku vastuväidet ega ettepanekut planeeringulahenduse kohta. Detailplaneeringu ja KSH aruande eelnõu avalik arutelu toimus 03.05.2016.
Peale detailplaneeringu vastuvõtmist otsustati detailplaneeringu ja keskkonnamõju strateegilise hindamise (KSH) aruande eelnõu avalikul arutelul lisada tingimus, et A. Puškini tn 23a krundi minimaalne nõutud hoonestus on kaks (2) korrust. Kuni nelja (4) korruselise hoonestuse puhul ei ole vaja eraldi arhitektuurikonkurssi korraldada ning kõrgema hoonestuse puhul nõutakse arhitektuurikonkursi korraldamist.
25.07.2016 kirjaga nr 12-2/2016/3734-2 andis Ida-Viru maavanem detailplaneeringu lahendusele heakskiidu ja tegi ettepaneku kehtestada Aleksander Puškini tn 23a detailplaneering.

Aleksander Puškini 23a maa-ala detailplaneeringu koostamise eesmärgiks on olemasoleva kinnistu A. Puškini tn 23a (ühiskondlike ehitiste maa 100%, katastritunnus 51101:004:0126) idapoolsema osa hoonestamine 5 (korruse brutopinnaga max. 2380 m²) kuni 20 korruselise (alates kuuendast korrusest korruse max. brutopinnaga 790 m²) ärihoonega. Kuni 10% planeeritavast hoonemahust võib olla kasutatud elamumaana. Hoone maa-alusele korrusele on planeeritud parkimiskorrus 63 autole. Kinnistu läänepoolsele alale on kavandatud maapealne parkimisala 50 autole ning idapoolsele alale 14 autole koos kahele bussile mõeldud parkimiskohaga. Kinnistule on kavandatud 4 sissesõitu (Fama tn L2 ja Fama tn L3), 4 väljasõitu (Fama tn L2 ja Fama põik L2). Samuti kaasneb planeeritud hoonestusmahuga tehnovõrkude ja rajatiste uuendamine ning ümberplaneerimine. Detailplaneeringuga on lahendatud liikluskorraldus, maa-ala heakorrastus ja haljastus.
Narva linna kehtiva üldplaneeringu järgi on antud ala maakasutuse sihtotstarbeks üldkasutatavate hoonete maa. Planeeritava ala läheduses asuvad kaubanduskeskus ning korterelamud. Käesoleva detailplaneeringuga on tehtud ettepanek muuta Narva linna üldplaneeringut maakasutuse osas üldkasutatavate hoonete maast 90% äri- ja 10% elamumaaks. 
Detailplaneering täpsustab kehtivat üldplaneeringut ka kavandatava hoone kõrguse osas. Detailplaneeringu maa-ala asub Narva linnas Kalevi linnaosas ja selle pindala on ca 0,8 ha.

Enne 01.07.2015 kehtinud PlanS § 1 lg 5 kohaselt planeeringute elluviimisega kaasneva KSH korraldatakse keskkonnamõju hindamise ja keskkonnajuhtimissüsteemi seaduses (KeHJS) sätestatud juhtudel ja korras. Võimaluse korral ühendatakse keskkonnamõju strateegilise hindamise menetlus planeeringu koostamise menetlusega. Sellisel juhul peavad olema täidetud mõlemale menetlusele kehtestatud nõuded.

KSH aruande koostaja on OÜ Alkranel, projektijuht Elar Põldvere. Töö raames teostatud isolatsiooni uuringu koostaja on PassiveHouse OÜ, Tartu Ülikooli spin-off ettevõte, projektijuht Jaanus Mikk. KSH aruandes käsitleti kolme alternatiivi:

1) detailplaneeringu realiseerumine;

2) detailplaneeringu realiseerumine poolmaa-aluse parkimiskorrusega;

3) nn null-alternatiiv.

Töö raames teostati detailplaneeringu ja selle alternatiividega kaasneva keskkonnamõju analüüs ja määratleti leevendavad meetmed (kohustuslikud ja soovituslikud), millega tuleb arvestada hoone projekteerimisel ja ehitusperioodil. Teostatud insolatsiooniuuringuga hinnati A. Puškini 23a krundile kavandatava kõrghoone mõju naaberhoonetele arvestusliku insolatsiooni kestuse vähenemise aspektist. KSH aruandes määrati kohustuslik seiremeede – teostada detailplaneeringu alal lähimate hoonete geotehniline kontroll. Seiratavad objektid on Tallinna mnt 11, Tallinna mnt 15, A. Puškini 25 ja A. Puškini 25a hoonete kandekonstruktsioonid. Seire perioodid on enne ehitustegevuse algust, hoone ehitussüvendi rajamise etapil ja maa-aluse korruse rajamise järgselt kuni hoone garantiiperioodi lõpuni.

Detailplaneeringu ja KSH aruande eelnõu avalik väljapanek toimus perioodil 28.03- 29.04.2016 ning avalik arutelu 03.05.2016.
Enne 01.07.2015 kehtinud KeHJS § 22 lg 1 kohaselt arendaja esitab pärast avalikku arutelu aruande keskkonnamõju hindamise järelevalvajale heakskiitmiseks ja keskkonnanõuete määramiseks. KSH aruanne kiideti heaks Keskkonnaameti Viru regiooni 03.06.2016 kirjaga nr 6-5/16/142-3.

KeHJS § 43 p 1 kohaselt tuleb detailplaneeringu elluviimisel ning edasisel arendamisel arvestada kõikides järgmistes etappides KSH aruandes peatükis 6 esitatud seiremeetmeid ja peatükis 4 esitatud leevendusmeetmeid.

Kehtestamisele esitatud detailplaneering vastab õigusaktidele ja valla või linna ruumilise arengu eesmärkidele. Detailplaneeringu koostamisel on võetud arvesse keskkonnamõju strateegilise hindamise tulemusi.

2. Õiguslikud alused
2.1. Narva linna põhimääruse punkti 4.4.29 ja Narva Linna ehitusmääruse § 13 lõike 2 kohaselt on detailplaneeringu kehtestamine Volikogu pädevuses ja kehtestatakse vastavalt planeerimisseaduse § 24 lõikele 3.
2.2. Ehitusseadustiku ja planeerimisseaduse rakendamise seadus jõustus 01.07.2015. Antud seaduse § 1 lõike 1 kohaselt enne käesoleva seaduse jõustumist algatatud planeeringud menetletakse lõpuni, lähtudes seni kehtinud planeerimisseaduses sätestatud nõuetest.
3. Otsus
Kehtestada Aleksander Puškini 23a maa-ala detailplaneering pindalaga ca 8 ha, TÜ Merelähedane töö nr 14052014 (vastavalt lisatud detailplaneeringu põhijoonisele – Lisa 1).
4. Rakendussätted

4.1. Narva Linnavalitsuse Arhitektuuri- ja Linnaplaneerimise Ametil avaldada otsus ajalehes, milles Narva  linn avaldab ametlikke teateid, ning ka Ametlikes Teadeannetes ja detailplaneeringu koostamise korraldaja veebilehel.
4.2. Pärast maakorraldustööde teostamist moodustatavate kruntide registreerimiseks maakatastris linnavalitsusel läbi viia vajalikud toimingud, mis on kohaliku omavalitsuse pädevuses vastavalt seadusandlusele.
4.3. Käesolev otsus jõustub teatavakstegemisest.
4.4. Käesolevat otsust on võimalik vaidlustada Tartu Halduskohtu Jõhvi kohtumajas 30 päeva jooksul jõustumisest.

